Казанда экстрасенсларга каршы көрәш башланды

	Татарстан башкаласында үз эшчәнлекләрен җәелдергән тылсымчылар һәм күрәзәчеләр кеше алдауда шикләнелә. Кешеләргә магик йолалар һәм әфсен-төфсен ярдәмендә барлык проблемаларын хәл итәргә вәгъдә итүче “Возрождение” Язмышларны төзәтү үзәге хезмәткәрләренә карата Казан буенча Тикшерү бүлеге тарафыннан өч җинаять эше кузгатылган.	 Без Казанда яшәүче 56 яшьлек Кадрия Д. ның судлашып, “Возрождение” үзәгеннән үзенең өч теләге кабул булсын өчен түләп тә, алар тормышка ашмаган өчен 78 мең сум акчасын кире кайтарырга омтылганы турында язган идек инде. Ханым тормышында җитди кыенлыклар башлангач, ул телевизорда әлеге үзәкнең реклама ролигын күреп ала һәм үз язмышын яхшы якка үзгәртергә карар кыла. Үзәктә “җиденче буын тылсымчы һәм экстрасенс” Мәликә Кадриянең проблемаларын хәл итәргә алына: ул клиент тирәсендә шәм тотып әйләнеп йөри, әфсен укый, ханымга “бөтиләр” – ниндидер әфсеннәр язылган кәгазь кисәкләре, соры кош каурые, мәк орлыклары бирә... Боларның барысы өчен дә клиент 80 мең сумга якын акча түли. Ә хатынның хыяллары тормышка ашмагач һә акчаларын кире кайтаруларын сорагач, тылсымчы һәм күрәзәчеләр Кадриягә дәгъва белдерер өчен нигез булмавын әйтә һәм зур хәйләкәрлек белән төзелгән үз хезмәтләрен тәкъдим итү кагыйдәләрен күрсәтә. Янәсе, “хезмәттәшлекнең нигезе матди сервис түгел”,  “матдиләштерелгән нәтиҗә чыгару да үзәкнең төп максаты түгел”. Ягъни, клиентлар акчаны йола башкару өчен түли, ә аның нәтиҗәсе өчен түгел. Нәтиҗәдә, Вахитов районы суды Кадриянең гаризасын канәгатьләндерүдән баш тарта, әмма ханым бирешми, экстрасенсларга карата прокуратура һәм полициягә шикаять бирә. - Минем гаризаны караудан берничә тапкыр баш тарттылар, тикшерү озакка сузылды, - ди Кадрия. – Әмма мин үз сүземдә нык тордым. Шундый беркатлылар бер мин генә булсам аңлар да идем. Ә бит халык “Возрождение”гә көтүе белән йөри! Минемчә, аның хезмәткәрләре клиентларны алдый, алар ничектер психологик басым ясый, иң авырткан сөялләренә баса һәм кеше ихтыярын, акыл белән фикер йөртү сәләтен югалта. Күптән түгел мине полициягә зыян күрүче сыйфатында сорау алырга чакырдылар. Минем белән коридорда тагын бер ханым чират көтеп утырды, аны да ул үзәктә алдалаганнар. Соңыннан мин үзебезнең өчәү икәнлегебезне белдем. Әмма мин чынлыкта зыян күрүчеләр күбрәк булыр дип уйлыйм. ТР буенча Эчке эшләр министрлыгыннан хәбәр итүләренчә, үзләрен экстрасенслар дип атаган “Возрождение” Язмышларны төзәтү үзәге” ҖЧҖ хезмәткәрләре чыннан да клиентларга күпмедер дәрәҗә психологик басым ясый, бу, иң беренче чиратта, өметсезлеккә бирелгән, авыр тормыш хәлендә калган кешеләргә исәпләнгән. Магик йола башкаруның бәясе 5 меңнән алып 120 мең сумга кадәр тәшкил итә. 6 август көнне ТР Югары суды Кадрия Д. ның Вахитов районы судына карата апелляция шикаятен карарга тиеш. Бу юлы ханым суд утырышына буш кул белән түгел, ә җинаять эше кузгату турындагы документлар тотып барачак. Әлегә “Возрождение” үзәгенең рекламасы элеккечә үк телеэкраннардан төшми, язмышларын үзгәртергә теләүчеләрне һаман да үзенә өнди.  
	Елена МЕЛЬНИК	
Интертат.ру

	№ --- | 30.07.2012	


